Angelina Melnikova frá Rússlandi er heimsmeistari í fjölþraut kvenna í fimleikum eftir harða keppni á heimsmeistaramótinu í Japan.
Þetta er í fyrsta sinn í 11 ár sem rússnesk fimleikakona verður heimsmeistari í fjölþraut og raunar sú fyrsta síðan 2010 sem er ekki bandarísk en bandarískar fimleikakonur, og þá sérstaklega Simone Biles, hafa verið ríkjandi síðasta áratuginn. Biles, sem er fimmfaldur heimsmeistari, var ekki meðal keppenda á mótinu og raunar engin fimleikakona úr Ólympíuliði Bandaríkjanna. Það voru þó bandarískar fimleikakonur í öðru og þriðja sætinu. Leanne Wong veitti Melnikovu harða samkeppni og aðeins 0,3 stigum munaði á þeim þegar upp var staðið. Melnikova fékk 56,632 stig en Wong 56,340 stig í öðru sætinu. Í þriðja sæti varð Kayla di Cello með 54,566 stig. Áfram verður keppt í Japan næstu dag. Á morgun verður sýnt beint frá úrslitum í fjölþraut karla og hefst bein útsending á RÚV klukkan 8:55.
Íslenska karlalandsliðið í knattspyrnu fellur um tvö sæti milli lista á heimslista Alþjóðaknattspyrnusambandsins, FIFA. Liðið er í 62. sæti og hefur ekki verið neðar á listanum síðan árið 2013 þegar liðið var í 98. sæti. Þetta er þó talsvert langt frá versta árangri liðsins sem er 131. sæti árið 2012. Meðal þjóða sem eru fyrir ofan Ísland á listanum eru Búrkína Fasó, Finnland, Jamaíka, Norður-Írland og Malí. Belgar halda toppsætinu á listanum þrátt fyrir að Brasilíumenn nálgist þá óðfluga. Nýkrýndir Þjóðardeildarmeistarar Frakka fara upp í þriðja sætið, Ítalir fara upp í það fjórða og Englendingar niður tvö sæti í það fimmta